L-istatistika tal-Eurostat turi li l-familji Maltin qed iħallsu r-raba' l-orħos prezz tal-elettriku fl-Ewropa, Il-Maltin qed iħallsu €12.7 għal kull 100 kilowatt ta' enerġija li jikkunsmaw; jiġifieri 66% anqas mir-rata li jħallas iċ-ċittadin Ewropew. Fi tmiem l-amministrazzjoni preċedenti, l-elettriku kien jiswa €16.8 kull 100 kilowatt, jew 26% aktar mil-lum. Dak iż-żmien il-prezz tal-elettriku f'pajjiżna kien il-15 l-ogħla madwar il-pajjiżi tal-Unjoni Ewropea. Dan ifisser li pajjiżna, fi tliet snin, rebaħ 11-il post fil-klassifika tal-orħos prezzijiet tal-elettriku fl-Ewropa. Fil-ħames snin tal-amministrazzjoni preċedenti, il-kontijiet tad-dawl għolew b'68% f'pajjiżna. Fl-istess żmien, madwar l-Unjoni Ewropea kien hemm żieda ta' 26%. Dan jikkonferma li l-amministrazzjoni preċedenti kienet għolliet id-dawl bi kważi tliet darbiet aktar mill-medja Ewropea. B'kuntrast, il-Gvern preżenti raħħas l-elettriku b'25% meta fil-bqija tal-Ewropa, fl-aħħar tliet snin, il-prezz għola b'7%. L-istatistika Ewropea turi wkoll li s-sena li għaddiet, filwaqt li f'Malta l-prezz tal-elettriku għall-industrija raħas bi 23%, il-prezz medju madwar l-Unjoni Ewropea naqas b'1% biss. Fl-aħħar tliet snin il-prezz għall-industrija naqas b'24% f'Malta iżda żdied bi 2.4% fl-Unjoni Ewropea. B'kuntrast, fil-ħames snin tal-amministrazzjoni preċedenti, il-prezz tal-enerġija għall-industrija f'Malta kien żdied b'49%, filwaqt li fl-Unjoni Ewropea kien hemm żieda ta' 21%. Id-differenza fil-politika tal-enerġija bejn iż-żewġ amministrazzjonijiet qed tħalli impatt qawwi u pożittiv fuq l-ekonomija ta' pajjiżna, tant li s-sena li għaddiet il-ġid nazzjonali kiber b'rata rekord u kien it-tieni l-aqwa fl-Unjoni Ewropea. Din l-amministrazzjoni tibqa' kommessa biex tkompli tagħmel differenza reali għall-familji u n-negozji f'pajjiżna.